313. (česko-slovenská) peruť RAF

313. (česko-slovenská) peruť RAF (), alebo aj 313. česko-slovenská stíhacia peruť, bola jedna zo štyroch česko-slovenských perutí v rámci Royal Air Force, ktorá pôsobila počas druhej svetovej vojny a tvorili ju prevažne letci z bývalého Česko-Slovenska. Koncom vojny tvorili britskí letci už asi polovicu lietajúceho personálu perute. Lietadlá prináležiace peruti niesli označenie RY.

História 
Jednotka vznikla 10. mája 1941 na letisku Catterick v grófstve Yorkshire v Spojenom kráľovstve. Bola vyzbrojená stíhacími strojmi Supermarine Spitfire Mk. I. Jednotka spadala pod 13. stíhaciu skupinu. Jej letci boli v prevažnej miere Česi a Slováci. Veliteľom perute bol S/L Josef Jaške, jeho zástupcom bol Gordon Sinclair, ktorý velil jednotke do 23. júla 1941, kedy prišiel Jaške z 312. perute. Pozemný personál tvorili Briti.

Jednotka v priebehu mája začala letecký výcvik na Spitfiroch. Išlo o používané stroje, ktoré trpeli častými poruchami. 27. mája 1941 pri návrate z cvičného letu na jednom z nich havaroval Jozef Gutvald, ktorý v troskách stroja zahynul Od 10. júna 1941 bola jednotka bojaschopná. Prvý bojový let absolvovali jej letci 11. júna. 1. júla sa 313. peruť presunula na letisko Leconfield, odkiaľ sa podieľala na obrane prístavu Kingston upon Hull. Tu sa začalo i prezbrojovanie na Spitfiry Mk.IIA. 26. augusta sa peruť presunula na juh do Portreathu v grófstve Cornwall, odkiaľ v nasledujúcich dňoch začala operovať i nad nepriateľským územím. Podliehala tu 10. stíhacej skupine. Prvou operáciou nad okupovaným Francúzskom bol sprievod strojov Westland Whirlwind 263. perute 31. augusta 1941. 

Dňa 15. decembra 1941 bola peruť presunutá na základňu Hornchurch v Essexe a pridelená 11. stíhacej skupine. Medzitým došlo na prelome rokov 1941 a 1942 k prezbrojeniu na novšie Spitfiry Mk VB. Jednotka sa podieľala na viacerých eskortných misiách nad nepriateľské územie. Pri leteckých bojoch 28. marca 1942 dosiahli jej letci Karel Mrázek a Václav Jícha prvé 2 potvrdené zostrely, keď zničili 2 Fw 190.

Dňa 28. júna 1943 sa peruť presunula do Church Stanton v grófstve Somerset v Anglicku. O dva mesiace neskôr, po odpočinku, sa vrátila na juh do Hawkinge v Kente a podieľala sa na eskortovaní spojeneckých bombardérov ako súčasť 2nd Tactical Air Force v rámci operácií, ktoré boli predprípravou na vylodenie v Normandii. V priebehu januára až februára jednotka nahradila postupne všetky Spitfiry Mk.V za novšie Mk. IX. 11. júla 1944 bola jednotka presunutá do Orknejí na letisko Skeabrae aby chránila prístav Scapa Flow. 	

Zo Škótska sa presunula 4. októbra 1944 na základňu North Weald v Essexe odkiaľ podnikala eskortné misie, denné nálety a pozemné útoky na oblasť Holandska. Na konci roku 1944 sa presunula na letisko Bradwell Bay. Jej poslednou základňou bol Manston v grófstve Kent, kam sa presunula 27. februára 1945.

Po skončení vojny sa jednotka vrátila do Česko-Slovenska, jej odlet sa uskutočnil 24. augusta 1945. Jednotka bola v Česko-Slovensku rozpustená 22. septembra 1945 na základni v Brne.Zvyšok jednotky tvorený britským personálom bol rozpustený 15. februára 1946.

Velitelia 
 S/Ldr Gordon Sinclair (10. máj 1941 – 24. september 1941)
 S/Ldr Josef Jaške (21. júl 1941 – 15. december 1941)
 S/Ldr Karel Mrázek (15. december 1941 – 26. jún 1942)
 S/Ldr Jaroslav Himr (26. jún 1942 – 24. september 1943)
 S/Ldr František Fajtl (24. september 1943 – 1. február 1944)
 S/Ldr Václav Bergman (1. február 1944 – 22. máj 1944)
 S/Ldr Alois Hochmal (22. máj 1944 – 1. september 1944)
 S/Ldr Karel Kasal (1. september 1944 – 15. november 1944)
 S/Ldr Otmar Kučera (15. november 1944 – 1945)

Nadradené jednotky 
 Hornchurchské krídlo (15. december 1941 – 8. jún 1942)
 Exeterské (česko-slovenské) krídlo (8. jún 1942 – 28. jún 1943)
 Ibsleyské (česko-slovenské) krídlo (20. august 1943 – 8. november 1943)
 134. (česko-slovenské) poľné letisko RAF (8. november 1943 – 12. máj 1944)
 134. (česko-slovenské) krídlo RAF (12. máj 1944 – 3. júl 1944)

Straty 
Počas vojny peruť stratila 29 letcov.

Referencie

Iné projekty 

Československé perute v Royal Air Force